ചുറ്റുമതിലുകളുടെ ചുവടിളക്കി ആശ്രാമത്തെ ഓട നിര്മ്മാണം രണ്ടുമാസമായി ഇഴഞ്ഞുനീങ്ങി പദ്ധതി കൊല്ലം: ആശ്രാമത്ത് വീടുകളുടെ ചുറ്റുമതിലിനോട് ചേര്ന്നുള്ള ഭാഗം കൂടുതല് ആഴത്തില് തോണ്ടി നടക്കുന്ന ഓട നിര്മ്മാണം സുരക്ഷാ ഭീഷണി ഉയര്ത്തുന്നു. ചില വീടുകളുടെ മതിലുകള് ഇടിഞ്ഞുവീഴുകയും മറ്റുള്ളവ ഏതുനിമിഷവും നിലംപതിക്കാവുന്ന തരത്തിലുമാണ്. കഴിഞ്ഞ രണ്ടുമാസമായി നിര്മ്മാണം ഇഴഞ്ഞുനീങ്ങുന്നതായും ആരോപണമുണ്ട്. എപ്പോള് വേണമെങ്കിലും മറിഞ്ഞുവീഴാറായ നിലയിലുള്ള ചില ചുറ്റുമതിലുകള് കാറ്റാടിക്കഴകള് കുത്തിനിറുത്തിയാണ് സംരക്ഷിച്ചിരിക്കുന്നത്. ആശ്രാമം അറയ്ക്കല് ഭാഗത്തെ വെള്ളക്കെട്ടിന് പരിഹാരം കാണുന്നതിനായി അമൃത് പദ്ധതിയില് ഉള്പ്പെടുത്തിയാണ് ഓടയുടെ നിര്മ്മാണ പ്രവൃത്തികള് നടത്തുന്നത്. നേരത്തെയുണ്ടായിരുന്ന ഓട പൊളിച്ചുമാറ്റുകയും ആഴം കൂട്ടി പുനര്നിര്മ്മിക്കുകയും ചെയ്യുന്ന പ്രവൃത്തിയാണ് ഇപ്പോള് നടക്കുന്നത്. പുറത്തിറങ്ങാന് പെടാപ്പാട് ബാബുജി നഗര്, സരയൂ നഗര് ഭാഗങ്ങളിലെ ഇരുപതോളം വീടുകളുടെയും ഒരു ക്ഷേത്രത്തിന്റെയും മുന്വശത്തെ ഗേറ്റുകള് പൂര്ണമായും അടച്ചിടേണ്ടി വരുന്ന തരത്തിലാണ് ഓട നിര്മ്മാണം പുരോഗമിക്കുന്നത്. ഇതുമൂലം വയോധികര്ക്കും കുട്ടികള്ക്കും രോഗാവസ്ഥയിലുള്ളവര്ക്കും വീട്ടില് നിന്ന് പുറത്തേക്കിറങ്ങാനാകാത്ത സ്ഥിതിയാണ്. രോഗികളായ കുടുംബാംഗങ്ങളെ ആശുപത്രിയിലേക്ക് കൊണ്ടുപോകാന് വീട്ടുമുറ്റത്തേക്ക് വാഹനം കയറ്റാന് പോലും ചിലര്ക്ക് കഴിയുന്നില്ല. അധികൃതര് പറയുന്നത് 1. മണ്ണിന് ഉറപ്പില്ലാത്തതിനാലാണ് ചുറ്റുമതിലുകള്ക്ക് കേടുപാടുകള് സംഭവിച്ചത് 2. ഇടയ്ക്ക് മഴപെയ്ത് മണ്ണിടിഞ്ഞതും കാരണമായി 3. ചുറ്റുമതിലിന് നാശനഷ്ടം സംഭവിച്ചവരുമായി ആശയവിനിമയം നടത്തി 4. തൊട്ടടുത്ത ദിവസങ്ങളില് മതിലിന്റെ അറ്റകുറ്റപ്പണികള് തീര്ത്തുനല്കും 5. കരാറുകാരുടെ മേല്നോട്ടത്തില് തന്നെയായിരിക്കും നിര്മ്മാണം രണ്ടുമാസത്തിലേറെയായി കുഴിച്ചിട്ടിരിക്കുന്നത് മൂലമാണ് ചുറ്റുമതിലുള്പ്പെടെയുള്ളവയ്ക്ക് നാശനഷ്ടം ഉണ്ടാകുന്നത്. പുറത്തേക്കിറങ്ങാന് പോലും കഴിയാത്ത തരത്തില് അടച്ചിട്ടിരിക്കുന്നതിന് സമാനമാണ് അവസ്ഥ. അടിയന്തര പ്രധാന്യത്തോടെ ഓടയുടെ നിര്മ്മാണം പൂര്ത്തിയാക്കണം പ്രദേശവാസികള്